MSCI – SET50 และเลือกตั้ง
บริษัทจดทะเบียน (บจ.) ทยอยแจ้งผลประกอบการกันเกือบครบแล้ว
15 พ.ย. 2561

ลูบคมตลาดทุน : ธนะชัย ณ นคร
บริษัทจดทะเบียน (บจ.) ทยอยแจ้งผลประกอบการกันเกือบครบแล้ว
มีหลายกลุ่มธุรกิจที่แจ้งกำไรมากกว่าคาดการณ์ เช่น ธนาคาร และค้าปลีก แต่ก็มีหลายกลุ่มที่กำไรต่ำกว่าตลาดคาดไว้
หุ้นหลาย ๆ ตัวราคาปรับขึ้นมาค่อนข้างมากเพื่อเก็งกำไรกับงบไตรมาส 3/2561
พอประกาศกันออกมา หุ้นเหล่านั้น ก็จะถูกขายทำกำไร เว้นแต่หุ้นบางตัวที่แจ้งกำไรดีกว่าตลาดคาดไว้ค่อนข้างมาก ก็จะมีแรงซื้อเข้ามาเก็งกำไรกันสนุกสนาน
ในปีนี้โบรกฯ ต่างคาดกำไร บจ.ว่าจะอยู่ประมาณ 1.07 ล้านล้านบาท
ครึ่งปีกวาดกำไรกันไปแล้ว 5.5 แสนล้านบาท
ส่วนไตรมาส 3 ที่ผ่านมา ล่าสุดตัวเลขขยับขึ้นมาอยู่ประมาณ 2.2 แสนล้านบาท ขณะที่ตลาดคาดกันไว้ว่า ตัวเลขกำไรน่าจะออกมาอยู่ระหว่าง 2.5 – 3.6 แสนล้านบาท
เชื่อว่าประเด็นผลประกอบการบจ. นักลงทุนคงทราบกันดีแล้วล่ะ
คำถามต่อมาคือพอหมดเรื่องผลประกอบการ บจ.ไตรมาส 3/2561 แล้วจะหาธีมหุ้นอะไรมาเล่นกันต่อดี
คำตอบก็คือ ตอนนี้มี MSCI
ล่าสุด ได้ประกาศให้หุ้น GULF และ MTC เข้าคำนวณใน MSCI global standard ที่ถือว่าเป็นกระดานใหญ่ และเป็นไปตามที่นักวิเคราะห์คาดกันไว้
หุ้นทั้ง 2 ตัว มีการเข้ามาเก็งกำไรกับประเด็นนี้ไปบ้างแล้ว
เช่น หุ้น GULF ราคาหุ้นปรับขึ้นมาต่อเนื่อง ทำให้พอ MSCI ประกาศออกมา มีแรงขายทำกำไรเข้ามาบ้าง
แต่นักวิเคราะห์เขามีมุมมองแบบนี้ครับ
อย่างหุ้น GULF มีโอกาสที่จะมีเงินจากนักลงทุนสถาบันต่างประเทศเข้าซื้ออีกกว่า 47 ล้านเหรียญสหรัฐ หรือ 1,551 ล้านบาท ในวันที่ 30 พ.ย.นี้
ว่ากันว่า เงินจะเริ่มเข้ามา
ส่วนโบรกฯ หลายแห่ง ดีดลูกคิด ยกสถิติ 10 ปีย้อนหลัง หุ้นที่เข้า MSCI กระดานใหญ่ ราคาจะปรับเพิ่มขึ้นเฉลี่ย 8%
และ 8% ที่ว่านี้นับจากวันที่ประกาศมาถึงวันที่มีผลบังคับใช้
หากดูตามนี้ ก็แสดงว่า ราคาหุ้นมีโอกาสขยับอีกได้ เว้นแต่ราคาหุ้นตัวนั้น ๆ ใกล้เต็มมูลค่า
มาที่หุ้น MTC ที่เข้าคำนวณในดัชนี MSCI global standard กันบ้าง
MTC จะมีเงินเข้ามาจากนักลงทุนสถาบันต่างประเทศ 45 ล้านเหรียญสหรัฐ หรือ 1,485 ล้านบาท เริ่มจากวันที่ 30 พ.ย.นี้เช่นกัน
ราคาหุ้น MTC ก่อนหน้านี้มีการเข้ามาเก็งกำไรทั้งประเด็นงบไตรมาส 3 และเข้า MSCI
แต่ในช่วงหลายสัปดาห์ราคาหุ้นลงแบบผิดปกติ จนเกิดการตั้งคำถามกันตามมาว่า จะไม่ได้เข้า MSCI ตามคาดเหรอ
ทว่า เมื่อเช้านี้ มีคำตอบที่ราคาหุ้น MTC ปรับลงมาแล้ว นั่นคือ คุณชูชาติ เพ็ชรอำไพ ผู้ถือหุ้นรายใหญ่ ได้ขายหุ้นออกมา 0.472% ทำให้เหลือสัดส่วนการถือครองหุ้น 33.493% (จาก 33.965)
คุณชูชาติ บอกว่า ขายหุ้นไปให้กับกองทุนแห่งหนึ่ง
ขณะที่นักวิเคราะห์ มองว่า สัดส่วนหุ้นที่ถูกขายออกมาน่าจะเป็น “ราคาส่วนลด”
แต่การขายหุ้นด้วยปริมาณที่เล็กน้อยมาก ๆ แบบนี้ ไม่ถือว่ามีนัยสำคัญอะไรเลย และเชื่อว่ากลุ่มผู้ถือหุ้นใหญ่ยังคงจะถือหุ้นใน MTC ต่อไป
ราคาหุ้น MTC ที่ปรับลงสัปดาห์ก่อนหน้า และเมื่อมีข่าวเข้า MSCI ทำให้ราคาหุ้นวิ่งกลับขึ้นมาได้ แม้จะมีแรงขายทำกำไรช่วงท้ายตลาดออกมา
ราคาเป้าหมายของ MTC ที่เป็น IAA Consensus ล่าสุดอยู่ที่ 59 บาท
หากเทียบกับราคาปิดเมื่อวานนี้ (50.75 บาท) หุ้นมีอัพไซด์อยู่ 16-17%
โอกาสที่ราคาหุ้น MTC จะวิ่งต่อไปจึงมีมากกว่า GULF
นี่คือหุ้นธีม MSCI ที่จะเข้าเล่นได้
ขณะเดียวกัน ก็จะมีหุ้นที่เข้าคำนวณในดัชนี SET50 และ SET100 ที่ตลาดหลักทรัพย์ฯ จะประกาศในช่วงกลางเดือนธันวาคมนี้
โบรกฯ ต่างคาดว่า GULF-WHA-TPIPP-ESSO และ SAWAD มีโอกาสเข้าค่อนข้างสูง
ส่วนหุ้นที่น่าจะถูกคัดออก เช่น BEAUTY-CBG-BPP-DELTA และ RATCH
หลังจากนั้น ยังมีหุ้นธีมเลือกตั้ง ให้เข้ามาเก็งกำไรกันอีก โดยส่วนใหญ่จะอยู่ในกลุ่มรับเหมา ค้าปลีก โฆษณา และมีสิ่งพิมพ์เข้ามาบ้าง
ทั้งหมดนี้คือกลุ่มหุ้นที่น่าจะมีนักลงทุนเข้ามาเก็งกำไรมากขึ้น หลังจากหมดสตอรี่งบไตรมาส 3/2561